MAXทุ่ม500ล.ซื้อโรงงานเหล็กรอคำตอบBBL
MAX จ่อใช้เงิน 500 ล้านบาท ซื้อโรงเหล็กจากธนาคารกรุงเทพ หุ้นพุ่ง 20% รับข่าว
19 ส.ค. 2554

MAX จ่อใช้เงิน 500 ล้านบาท ซื้อโรงเหล็กจากธนาคารกรุงเทพ หุ้นพุ่ง 20% รับข่าว 
นายชำนิ จันทร์ฉาย ประธานกรรมการ บริษัท แมกซ์ เมทัล คอร์ปอเรชั่น (MAX) เปิดเผยว่า บริษัทอยู่ระหว่างรอคำตอบจากธนาคารกรุงเทพ (BBL) ว่าตกลงจะขายโรงงานเหล็กที่ตั้งอยู่ใน อ.พระประแดง จ.สมุทรปราการ ให้กับ MAX หรือไม่ หลังจากรอคำตอบมาเป็นเวลากว่า 1 เดือนแล้ว 
ขณะนี้การเจรจาอยู่ในขั้นตอนสุดท้าย และทางธนาคารเชิญเข้าไปพบในวันที่ 30 มี.ค.นี้ คาดว่าจะได้คำตอบในช่วงกลางเดือน เม.ย.นี้
ทั้งนี้ หากการเจรจาซื้อสำเร็จจะส่งผลดีมากต่อบริษัท เพราะโรงงานดังกล่าวมีความพร้อมที่จะเดินเครื่องผลิตได้ทันที สามารถสร้างรายได้ให้กับบริษัทภายในปีนี้ และช่วยทำให้รายได้เป็นไปตามเป้าหมาย 1,500 ล้านบาท 
“เราหวังว่าจะไม่มีปัญหาอะไร ธนาคารเรียกเข้าไปคุยอีกครั้งในวันที่ 30 มี.ค. คงขอข้อมูลเพิ่มเติม ไม่มีอะไร และน่าจะได้คำตอบในช่วงกลางเดือน เม.ย.นี้ มูลค่าการซื้อคงไม่เกิน 500 ล้านบาท สำหรับโรงเหล็กแห่งนี้มีกำลังผลิตประมาณ 3 แสนตันต่อปี” นายชำนิ กล่าว
ขณะที่เรื่องแหล่งเงินทุนในการซื้อกิจการนั้นไม่มีปัญหา เพราะขณะนี้บริษัทมีเงินสดในมือประมาณ 200 ล้านบาท และบางส่วนจะกู้จากสถาบันการเงินด้วย ซึ่งคิดว่าไม่มีปัญหา 
สำหรับกรณีที่งบการเงินของบริษัทเมื่องวดไตรมาส 3 ปี 2553 ที่มีรายการผิดนัดชำระหนี้กับสถาบันการเงิน 84 ล้านบาท นั้นเป็นกรณีที่เกิดขึ้นกับคณะบริหารชุดเก่า และก็ไม่มีปัญหาเพราะมีหลักประกันคุ้มอยู่แล้ว
รายงานข่าวจาก BBL แจ้งว่า การขายหุ้นโรงเหล็กที่กำลังจะเกิดขึ้นนั้น ถือว่าเป็นไปตามกฎของธนาคารแห่งประเทศไทย (ธปท.) ที่กำหนดให้ธนาคารถือหุ้นในธุรกิจที่ไม่ใช่ธุรกิจหลักในสัดส่วน 10% เท่านั้น ซึ่งหุ้นที่ถือในบริษัท อุตสาหกรรมท่อสตีมเหล็กกล้า นั้น ปัจจุบันธนาคารถือหุ้นอยู่ 19.12% 
“บริษัทดังกล่าวมีนายสมบัติ ลีสวัสดิ์ตระกูล เป็นเจ้าของรายใหญ่ และมีธนาคารกรุงเทพถือหุ้นด้วยบางส่วน”
การซื้อขายหุ้น MAX วันที่ 24 มี.ค.ที่ผ่านมา แรงรับข่าวซื้อโรงงานเหล็ก ระหว่างวันราคาขึ้นชนซิลลิงที่ 0.19 บาท ก่อนย่อมาปิดที่ 0.18 บาท เพิ่มขึ้น 0.03 บาท หรือ 20% ด้วยมูลค่าการซื้อขายจำนวน 8.4 ล้านบาท